b"\n_START_ARTICLE_\nJoan Sellent i Ar\xc3\xbas\n_START_SECTION_\nBiografia\n_START_PARAGRAPH_\nEs va llicenciar en Filologia Catalana a la Universitat Aut\xc3\xb2noma de Barcelona i continu\xc3\xa0 els estudis amb un M\xc3\xa0ster en Traducci\xc3\xb3 Liter\xc3\xa0ria a la Universitat de Manchester, en el qual f\xc3\xa9u un treball sobre la traducci\xc3\xb3 de La taronja mec\xc3\xa0nica, d'Anthony Burgess. Ha exercit de professor de traducci\xc3\xb3 liter\xc3\xa0ria a la UAB fins al 2013._NEWLINE_Entre els anys 1984 i 1995 es dedic\xc3\xa0 a la traducci\xc3\xb3 per al doblatge de s\xc3\xa8ries de televisi\xc3\xb3 i de guions de pel\xc2\xb7l\xc3\xadcules. Destaquen cintes com Mogambo, de John Ford, A l'est de l'ed\xc3\xa8n, d'Elia Kazan o Molt soroll per no res de William Shakespeare, dirigida per Kenneth Branagh._NEWLINE_Joan Sellent ha tradu\xc3\xaft al catal\xc3\xa0 una gran quantitat d'obres d'autors com Paul Auster, Willa Cather, Charles Dickens, Noah Gordon, Nathaniel Hawthorne, Henry James, Ring Lardner, Salman Rushdie, Robert Louis Stevenson, Mark Twain o H.G. Wells._NEWLINE_Les seves traduccions d'obres teatrals s'han representat a les principals sales de Catalunya, com ara el Teatre Romea, el Teatre Nacional, el Teatre Lliure, la Sala Villarroel o el Teatre Grec. Destaquen les seves versions de Shakespeare: Hamlet, Ricard II, Coriol\xc3\xa0, El rei Lear i Nit de reis o El que vulgueu, per\xc3\xb2 tamb\xc3\xa9 obres d'autors com Gareth Armstrong, Alan Bennett, Edward Bond, Tennessee Williams, Harold Pinter, David Mamet, Arthur Miller, Neil LaBute, Oscar Wilde o George Bernard Shaw. El 2016 va apar\xc3\xa8ixer Shakespeare. Versions a peu d'obra, volum que recopila onze obres de Shakespeare tradu\xc3\xafdes per Sellent; va ser el primer llibre en paper que va editar N\xc3\xbavol."